Kommissionens beslutning

af 13. april 2004

om godkendelse af første fase af den tekniske handlingsplan for 2004 til forbedring af landbrugsstatistikken

(meddelt under nummer K(2004) 1303)

(2004/366/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 96/411/EF af 25. juni 1996 om forbedring af Fællesskabets landbrugsstatistik(1), særlig artikel 4, stk. 1, og artikel 6, stk. 2, og

ud fra følgende betragtninger:

(1) I henhold til beslutning 96/411/EF opstiller Kommissionen hvert år en teknisk handlingsplan for landbrugsstatistik.

(2) Det er væsentligt at forbedre oplysningerne om de fysiske aspekter af europæisk landbrug, at indhente detaljerede landbrugsmiljøindikatorer og at indføre informationssystemer over udviklingen i landdistrikterne med henblik på gennemførelsen af Fællesskabets politikker på området.

(3) I henhold til beslutning 96/411/EF finansierer Fællesskabet en del af de udgifter, som den enkelte medlemsstat har i forbindelse med tilpasningen af de nationale landbrugsstatistiske systemer og i forbindelse med det forberedende arbejde vedrørende de foranstaltninger, der skal gennemføres på områder af ny eller voksende interesse, som indgår i en teknisk handlingsplan.

(4) En række af de aktioner, der er igangsat med de tidligere tekniske handlingsplaner, bør konsolideres, og arbejdet bør fortsættes.

(5) På grund af udvidelsen, der finder sted i løbet af 2004, er det nødvendigt at gennemføre handlingsplanen for 2004 i to faser. Første fase af denne handlingsplan bør godkendes.

(6) De i denne beslutning fastsatte foranstaltninger er i overensstemmelse med udtalelse fra Den Stående Landbrugsstatistiske Komité -

VEDTAGET FØLGENDE BESLUTNING:

Artikel 1

Første fase af den tekniske handlingsplan for 2004 til forbedring af landbrugsstatistikken (Tapas 2004 - fase 1), som er anført i bilaget, godkendes.

Artikel 2

Denne beslutning er rettet til medlemsstaterne.

Udfærdiget i Bruxelles, den 13. april 2004.

På Kommissionens vegne

Pedro Solbes Mira

Medlem af Kommissionen

(1) EFT L 162 af 1.7.1996, s. 14. Senest ændret ved Europa-Parlamentets og Rådets beslutning 1919/2002/EF (EFT L 293 af 29.10.2002, s. 59).

BILAG

Første fase af den tekniske handlingsplan for 2004 til forbedring af landbrugsstatistikken (Tapas 2004 - fase 1)

Aktionerne i første fase af den tekniske handlingsplan til forbedring af landbrugsstatistikken (Tapas) i 2004 har til formål at udvikle eller forbedre statistikkerne på følgende områder:

i) fysiske data om europæisk landbrug

ii) landbrugsmiljøindikatorer, herunder anvendelsen af pesticider

iii) udviklingen i landdistrikterne.

Kommissionen yder finansiel støtte til de projekter, der gennemføres som led i disse aktioner. Bidraget pr. medlemsstat vil ikke overstige de beløb, der er anført i tabel A.

De aktioner, medlemsstaterne forelægger, skal vedrøre:

1) Fysiske data om europæisk landbrug

Denne aktion er en forlængelse af de aktioner, der er gennemført i de foregående år, og har til formål at forbedre de statistiske oplysninger vedrørende arealer, produktion og anvendelse i forbindelse med den vegetabilske produktion, navnlig frugt og grøntsager, husdyrbestand samt produktion og anvendelse af den animalske produktion, navnlig mælkeproduktionen.

2) Landbrugsmiljøindikatorer og anvendelsen af pesticider

Kommissionen ønsker at fremme projekter, der har til formål at udvikle de landbrugsmiljøindikatorer, som er angivet som prioriterede i Kommissionens meddelelse til Europa-Parlamentet og Rådet "Statistiske oplysninger til brug for indikatorer til overvågning af integreringen af miljøhensyn i den fælles landbrugspolitik"(1). Omfattet er navnlig indikatorer om forbrug af pesticider, pesticidrester i landbrugsprodukter, anvendelse af gødningsstoffer, vandudnyttelsesintensitet, energiforbrug, landbrugets produktion af vedvarende energikilder.

3) Udviklingen i landdistrikterne

Denne udvikling inden for landbrugsstatistikken vedrører en mere detaljeret områdeopdeling af de oplysninger, der normalt indsamles på nationalt plan, og opstilling af kriterier, der gør det muligt at fastlægge et områdes karakter af landdistrikt. De statistikker, der skal udarbejdes, vedrører meget omfattende og varierede emner: bedrifternes og husstandenes indkomst fra landbrugsvirksomhed og anden virksomhed, samt omfanget af og karakteren af virksomhed, der supplerer landbrugsvirksomheden, navnlig landbrugernes tjenesteydelser til samfundet. Det skal bl.a. undersøges, hvilke kilder der kan benyttes til denne form for oplysninger, og der skal foretages en undersøgelse af, om man bør tilpasse det nuværende statistiske system.

TABEL A TEKNISK HANDLINGSPLAN FOR 2004 - FASE 1

Fællesskabets maksimale bidrag til omkostningerne

Fordeling på medlemsstater

>TABELPOSITION>

FINANSIERINGSOVERSIGT

1. Program/projekt

Første fase af den tekniske handlingsplan for 2004 til forbedring af landbrugsstatistikken.

2. Budgetpost

B2-513, Omstrukturering af systemet for landbrugsundersøgelser

3. Retsgrundlag

Rådets beslutning 96/411/EF af 25. juni 1996 om forbedring af Fællesskabets landbrugsstatistik, senest ændret ved Europa-Parlamentets og Rådets beslutning nr. 1919/2002/EF

4. Beskrivelse af foranstaltningerne

Aktionerne i den tekniske handlingsplan til forbedring af landbrugsstatistikken (Tapas) i 2004 har til formål at fortsætte en række aktioner, som er påbegyndt under de foregående handlingsplaner, og som specielt har til formål at udvikle og validere de metoder, der tidligere er gjort forsøg med, og at iværksætte nye aktioner for at kunne levere bedre statistikker på følgende områder:

i) fysiske data om europæisk landbrug

ii) landbrugsmiljøindikatorer, herunder anvendelsen af pesticider

iii) udviklingen i landdistrikterne

5. Klassifikation af udgifterne

IOU (ikke-obligatoriske udgifter)

OB (opdelte bevillinger)

6. Udgifternes art

Tilskud

7. Beregningsmåde

Forpligtelsesbevillingerne (FB) beregnes på grundlag af medlemsstaternes forslag til aktioner inden for de rammer, der er fastlagt i artikel 6 i beslutning 96/411/EF, senest ændret ved beslutning nr. 1919/2002/EF.

Betalingsbevillingerne (BB) beregnes på grundlag af retten til et forskud på 30 %, jf. ovennævnte artikel, og overslag over gennemførelsen af aktionerne ud fra tidligere erfaringer.

8. Forfaldsplan

>TABELPOSITION>

(1) KOM(2001) 144.